गोल (2007 हिन्दी फ़िल्म)

धन धना धन गोल  सन् 2007 की हिंदी भाषा की खेल पर आधारित भारतीय फ़िल्म है। इसके निर्माता रोनी स्क्रूवाला तथा निर्देशक विवेक अग्निहोत्री हैं। फ़िल्म में जॉन अब्राहम, बिपाशा बसु, अरशद वारसी, शेरनाज़ पटेल और बोमन ईरानी मुख्य भूमिकाओं में हैं। फ़िल्म के गीत जावेद अख्तर द्वारा लिखे गए हैं तथा संगीत प्रीतम ने दिया है। फ़िल्म की काल्पनिक कहानी में फुटबॉल के माध्यम से यूनाइटेड किंगडम में दक्षिण एशियाई समुदाय की स्थिति को बताया गया है। फ़िल्म 23 नवंबर 2007 को रिलीज़ हुई थी और इसे नकारात्मक समीक्षाएँ मिली थीं।

पटकथा
जयदेव और कविता भसीन अपने बेटे सनी के साथ इंग्लैंड के साउथॉल में मध्यम वर्गीय जीवन जीते हैं। 80 के दशक के मध्य में जयदेव एशियाई साउथॉल फुटबॉल क्लब के बहुत बड़े प्रशंसक थे। उनकी टीम इतनी सफल थी कि इससे विरोधी टीमों में नफरत पैदा हो गई और उनके प्रशंसकों द्वारा जयदेव और टीम के स्टार खिलाड़ी टोनी सिंह पर हमला कर दिया जाता है। इस हमले के बाद टीम खत्म हो जाती है और उनके मैदान को शादियों और जन्मदिन की पार्टियों के लिए किराए पर दे दिया जाता है। जयदेव चाहते थे कि सनी साउथॉल के लिए खेलें, लेकिन सनी खुद को ब्रिटिश मानता था और वह एस्टन फुटबॉल क्लब में शामिल होना चाहता था।

जब चयन का समय आता है तब सनी (जिसे एस्टन क्लब के खिलाड़ी अक्सर 'पाकी' कहते हैं) को टीम में शामिल नहीं किया जाता है। गुस्से में सनी साउथॉल क्लब में शामिल हो जाता है। वह कप्तान शान अली खान तथा कोच टोनी सिंह के साथ टीम को सेमीफाइनल में जगह सहित कई जीत दिलाता है। हालांकि साउथॉल टीम के गैटविक के खिलाफ खेलने से ठीक पहले उन्हें खबर मिलती है कि सनी किसी और क्लब में शामिल हो गया है।

कलाकार
 अरशद वारसी –शान अली खान
 जॉन अब्राहम – सनी के॰भसीन
 बिपाशा बसु – डॉ॰रूमाना अली खान
 ज़ेहरा नक़वी – जेनी (शान की पत्नी)
 कुशल पंजाबी – रणवीर चौहान (गोलरक्षक)
 बोमन ईरानी – टोनी सिंह
 शेरनाज़ पटेल – टोनी की पत्नी
 दलीप ताहिल – जॉनी बक्शी
 राजेन्द्रनाथ ज़ुत्शी – मोंटी सिंह
 दिब्येंदु भट्टाचार्य – देबाशीष "देबू"

सन्दर्भ

बाहरी कड़ियाँ


श्रेणी:भारतीय फ़िल्में
श्रेणी:यूटीवी मोशन पिक्चर्स की फ़िल्में